《满江红 其四 丁未夏泖，滨人剖蚌得径寸大珠，赋此纪异》
清代·董俞

三泖凄凉，忽变作、珠池璀璨。岂果有、孟尝廉吏，夜光复焕。

何处忽收鲛客泪，谁人敢把骊龙探。看荧荧、火齐掌中圆。

非常玩。

赤水曲，昆仑岸。象罔索，离朱瞰。怪江干夜夜，蟾辉同烂。

金错剖来胎似玉，晶盘擎出光微绀。似匹夫、怀宝罪何辞，还堪叹。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。